กรมควบคุมโรค ร่วมกับองค์การอนามัยโลกและเครือข่าย เปิดตัวสายด่วน 3 ภาษาเพื่อนบ้านตอบคำถามโรคโควิด-19 แก่แรงงานข้ามชาติในไทย
กรมควบคุมโรค ร่วมกับองค์การอนามัยโลกและเครือข่าย เปิดตัวสายด่วน 3 ภาษาเพื่อนบ้านตอบคำถามโรคโควิด-19 แก่แรงงานข้ามชาติในไทย นายแพทย์สุวรรณชัย วัฒนายิ่งเจริญชัย อธิบดีกรมควบคุมโรค พร้อมด้วยนายแพทย์แดเนียล เคอร์เทสซ์ ผู้แทนองค์การอนามัยโลกประจำประเทศไทย ร่วมกันแถลงความร่วมมือ ในการเปิดให้บริการสายด่วน 3 ภาษาเพื่อนบ้าน ได้แก่ ภาษาเขมร ภาษาลาว และภาษาพม่า เพื่อตอบคำถามโรคโควิด-19 แก่แรงงานข้ามชาติในไทย สนับสนุนการดำเนินงานและความต้องการข้อมูลข่าวสารที่ถูกต้องให้กับแรงงาน ผ่านสายด่วน 1422 แล้วกดรหัสเพิ่ม หากเป็นคนกัมพูชา ต้องการรับฟังข้อมูลภาษาเขมร กด 81 หากเป็นคนลาว ต้องการรับฟังข้อมูลภาษาลาว กด 82 ภาษาลาว  และหากเป็นคนเมียนมา ต้องการรับฟังข้อมูลภาษาพม่า กด 83 โดยจะเริ่มเปิดให้บริการตั้งแต่วันที่ 1 พฤษภาคมนี้เป็นต้นไป ด้านนายแพทย์แดเนียล เคอร์เทสซ์ กล่าวว่า ประเทศไทย ถือว่าประสบความสำเร็จในการป้องกันควบคุมโรคโควิด-19 เกิดจากการทำงานและการออกมาตรการที่เหมาะสมให้ประชาชนได้ช่วยกัน ทั้งนี้กลุ่มแรงงานในไทย ซึ่งมีอยู่ราว 2.7 ล้านคน เป็นกลุ่มที่ควรได้รับการดูแล เพราะลักษณะงานของคนกลุ่มนี้ ไม่สะดวกในการเว้นระยะห่างระหว่างบุคคล หรือสวมหน้ากากอนามัยตลอดเวลา หรือการล้างมือ ประกอบกับการอธิบายและสื่อสารทางภาษา ยังเป็นอุปสรรคสำคัญ ดังนั้น การเปิดสายด่วน 3 ภาษาในกลุ่มแรงงาน จะมีส่วนช่วยให้การควบคุมโรคมีประสิทธิภาพมากขึ้น